KTU SA konferencijai

MOTYVACINIS LAIŠKAS

2023-03-24

Aš, Paulina Kornijevskytė, cheminės technologijos ir inžinerijos bakalauro ketvirto kurso studentė, pretenduoju į Kauno technologijos universiteto studentų atstovybės kontrolės komiteto narės pareigas.

Visuomeninės veiklos patirtį kaupiu jau nuo 13 metų. Pradėjau nuo dalyvavimo jaunimo politikoje savo mieste – Jonavoje. Mane daug kas galėjo matyti skirtinguose renginiuose, projektuose. Buvau Lietuvos moksleivių sąjungos Jonavos padalinio pirmininkė, o prieš šias pareigas turėjau ir daug kitokių atsakomybių komunikacijos, rinkodaros, regioninės jaunimo politikos, mokymų srityse. Taip pat ėjau Jonavos „Apskritojo stalo“ valdybos narės ir Jonavos savivaldybės jaunimo reikalų tarybos narės kadencijas. Visa gauta ir galbūt dar tik įgaunama patirtis man padės komunikuoti ir siekti savo užsibrėžtų tikslų, nes, kas esu dabar, siekiau sunkiu savo darbu ir kantrybe.

Baigusi mokyklą ir apsisprendusi studijuoti savo pasirinktą programą, svarsčiau, ar man vis dar reikia visuomeninės veiklos ir, kaip matote, vis dar ją tęsiu. Atėjusi į KTU FSA „VIVAT chemija“, greitai adaptavausi – jau po trijų mėnesių veiklos tapau kokybės valdymo koordinatore. Ja buvau 2,5 metų ir nuveikiau nemažai: atstovybėje veikla buvo pradėta sekti pagal sistemą nariai pradėjo keltis ir vykdyti asmeninius tikslus atstovybėje, taip pat buvo parengtos aktyvaus nario gairės, galiojančios mūsų fakulteto studentų atstovybei. Kartu su savo kokybės valdymo komitetu, inicijavome rekomendacijos fakulteto administracijai teikimą su siūlymu keisti po modulį kiekvienoje studijų programoje, tuo siekiant pagerinti kiekvienos studijų programos kokybę.

Fakultete mano veikla tik studentų atstovybe neapsiriboja. Spręsti savo studijų programos studentų iškeltas problemas, tobulinti modulius stengiuosi ir krypties studijų programų komitete, kuriam priklausau nuo antro kurso. Taip pat metus priklausiau ir CTF tarybai bei KTU Senatui. Šiuose organuose visada stengdavausi susipažinti su svarstomais dokumentais, alternatyvomis ar kitais klausimais, klausyti diskusijų, reakcijų ir taip mokiausi atskirti, kas yra svarbu, o kas ne.

Šis naujas išbandymas – kontrolės komiteto narės darbas – manau, dar labiau sustiprintų mano kompetencijas. Taip pat manau, kad galėčiau išnaudoti jau įgytas kompetencijas šio komiteto veikloje. Tikiuosi, kaip kontrolės komiteto narė, prisidėsiu prie organizacijos kokybės gerinimo, padėsiu iškilus įvairioms situacijoms ir inicijuosiu visai kitokį kontrolės komisijos darbą, nes iki šiol jis nebuvo labai pastebimas fakulteto atstovybės nariui. Manau, kad nauji struktūros pokyčiai, aktyvaus nario gairės bus vieni pirmųjų klausimų sprendžiamų visoje KTU SA, kaip ir KTU SA kontrolės komitete. Taip pat kai kurie jau iki dabar vykdomi darbai, kaip susitikimai su CSA ir FSA bei kontrolės komiteto anketa, turėtų būti tęsiami su tam tikrais pokyčiais.

Dėkoju už Jūsų laiką, skaitant šį motyvacinį laišką, ir tikiuosi, jog jis padės išrinkti tinkamus KTU SA kontrolės komiteto narius.